**strigând cu buzele arse**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cred că tu mă strigai din mine

și eu nu te auzeam fiindcă

începuse deja numărătoarea inversă

a timpului meu

tu mă strigai din interiorul craniului meu

dar eu nu te puteam auzi decât

ținându-mă de timpane și acoperindu-mi ochii

cu buzele tale ovale

eu nu te puteam auzi fiindcă

tu mă strigai atât de tare

din ecoul meu

încât mi se părea că te strig eu pe tine

de fapt

destrămând orizontul

tu ne strigai pe amândoi

cred

sau poate umbra ta ne striga

cu buzele arse

pe numele nostru de frunze

scrijelite în ziduri de aer

în tăcerea copacilor

și eu nu puteam să-ți număr gândurile

de zgomotul atâtor pietre

pe care le rostogoleai în mine

alergând spre trecut